Հեղինակապաշտ ռեժիսոր է նա, երբեք չի ունեցել նորարարի ծիրանին ուսերին առնելու մարմանջ, չի կատարել քմահաճ հավելումներ ու կրճատումներ, Հանրապետության տարբեր թատրոններում, ռադիոյում և հեռուստատեսությունում Գ. Մկրտչյանը իրականցրել է յոթ տասնյակից ավելի բեմադրություններ, որոնցից լավագույնները գրանցված են մեր բեմարվեստի տարեգրությունում: Գյումրիի թատրոնում 50-ական թվականներին նշանակալից եղան երիտասարդ ռեժիսորի բեմադրությունները` Մինկոյի «Առանց անունները տալու», Բալզակ «Քեռի Ռուժեի ժառանգությունը», Վ. Հյուգոյի «Մարիա Թուդորը», Արբուզովի «Իրկուտսկյան պատմությունը», Կ. Գոլդոնիի «Հյուրանոցի տիրուհին», Ալ. Օստրովսկու «Անօժիտը», և այլն, որոնք առանձնանում էին ինքնատիպ մեկնաբանությամբ, մատուցման թարմ եղանակներով: